SL Uradni list Evropske unije L 26/30

SKLEP EVROPSKEGA PARLAMENTA, SVETA IN KOMISIJE

z dne 23. januarja 2012

o imenovanju članov nadzornega odbora Evropskega urada za boj proti goljufijam (OLAF)

(2012/45/EU, Euratom)

EVROPSKI PARLAMENT, SVET IN EVROPSKA KOMISIJA SO –

ob upoštevanju Pogodbe o delovanju Evropske unije,

ob upoštevanju Pogodbe o ustanovitvi Evropske skupnosti za atomsko energijo,

ob upoštevanju Sklepa Komisije 1999/352/ES, ESPJ, Euratom z dne 28. aprila 1999 o ustanovitvi Evropskega urada za boj proti goljufijam (OLAF) (1) in zlasti člena 4 Sklepa,

ob upoštevanju Uredbe (ES) št. 1073/1999 Evropskega parlamenta in Sveta z dne 25. maja 1999 (2) in Uredbe Sveta (Euratom) št. 1074/1999 z dne 25. maja 1999 (3) o preiskavah, ki jih izvaja Evropski urad za boj proti goljufijam (OLAF), in zlasti člena 11(2) obeh uredb,

ob upoštevanju naslednjega:

(1) V členih 11(2) Uredbe (ES) št. 1073/1999 in Uredbe (Euratom) št. 1074/1999 je določeno, da nadzorni odbor Evropskega urada za boj proti goljufijam (OLAF) sestavlja pet neodvisnih zunanjih oseb s kvalifikacijami, ki se v njihovih državah zahtevajo za imenovanje na vodilna delovna mesta v zvezi s področjem dela urada, in da te osebe soglasno imenujejo Evropski parlament, Svet in Komisija.

(2) V skladu s členom 11(3) mandat članov nadzornega odbora traja tri leta in se lahko enkrat podaljša.

(3) Najdaljši možni mandat članov nadzornega odbora, katerih imenovanje je bilo veljavno od 30. novembra 2005, se je iztekel. V skladu s členom 11(4) Uredbe (ES) št. 1073/1999 in Uredbe (Euratom) št. 1074/1999 so navedeni člani po izteku mandata še naprej opravljali svojo funkcijo do zaključka postopka imenovanja novih članov nadzornega odbora. Zato je treba čim prej imenovati nove člane –

SKLENILI:

Člen 1

1. Za člane nadzornega odbora Evropskega urada za boj proti goljufijam (OLAF) z veljavnostjo od 23. januarja 2012 so imenovani:

— Herbert BÖSCH,

— Johan DENOLF,

— Catherine PIGNON,

— Rita SCHEMBRI,

— Christiaan TIMMERMANS.

2. Če katera od navedenih oseb izstopi iz nadzornega odbora, umre ali postane trajno nezmožna za delo, se nemudoma nadomesti s prvo osebo, ki še ni bila imenovana v nadzorni odbor in je navedena na naslednjem seznamu:

— Jens MADSEN,

— Cristina NICOARĂ,

— Tuomas Henrik PÖYSTI,

— Dimitrios ZIMIANITIS.

Člen 2

Člani nadzornega odbora pri opravljanju svojih nalog ne zahtevajo ali sprejemajo navodil od nobene vladne ali druge institucije, organa, urada ali agencije.

Ne smejo se ukvarjati z zadevami, v katerih imajo neposredno ali posredno osebne interese, zlasti družinske in finančne interese, ki bi lahko ogrozili njihovo neodvisnost.

Dokumente, ki se jim predložijo, in z njimi povezane razprave obravnavajo kot strogo zaupne.

Člen 3

Članom nadzornega odbora se povrnejo stroški, nastali pri opravljanju njihovih nalog, prejmejo pa tudi dnevnico za vsak dan opravljanja teh nalog. Znesek takšnega plačila in postopek za povračilo določi Komisija.

Člen 4

Komisija navedene osebe obvesti o tem sklepu in nemudoma obvesti tudi osebe, ki so v skladu s členom 1(2) naknadno imenovane v nadzorni odbor.

To imenovanje se izvrši v skladu s členom 11(2) in (3) Uredbe (ES) št. 1073/1999. Ne posega v prihodnje spremembe teh določb, ki bi jih lahko sprejela Evropski parlament in Svet, zlasti morebitno spremembo trajanja njihovega mandata, da bi zagotovili morebitno uvedbo postopne zamenjave članov odbora.

Člen 5

Ta sklep začne veljati 23. januarja 2012.

V Bruslju, 23. januarja 2012 Za Evropski parlament Predsednik Martin SCHULZ Za Svet Predsednik Jeppe TRANHOLM-MIKKELSEN Za Komisijo Algirdas ŠEMETA Član Komisije

(1) UL L 136, 31.5.1999, str. 20.

(2) UL L 136, 31.5.1999, str. 1.

(3) UL L 136, 31.5.1999, str. 8.